SKRIFTLIG FORESPØRGSEL E-2743/00

af Monica Frassoni (Verts/ALE) til Kommissionen

(1. september 2000)

Om: Rensningsanlæg for spildevand i Sarroch, Sardinien

I 1993 pålagde regionen Sardinien kommunen Sarroch at opføre et rensningsanlæg for spildevand i området Perd'e Sali Porto Columbu, som skulle finansieres gennem fællesskabsprogrammet ENVIREG(1). Efter uddelegeringen af arbejdet(2) blev dette den 26.2.1996 udsat for at muliggøre gennemførelsen af en

ekspertise med henblik på ændring af rensningsanlæggets beliggenhed, idet den ingeniør, der havde fået overdraget projekteringen, ikke havde taget hensyn til, at der i nærheden af det sted, hvor anlægget skulle opføres, allerede fandtes boligområder. Efter at ekspertisen var godkendt(3), nægtede entreprenørfirmaet at genoptage arbejdet, hvilket kommunen Sarroch besvarede ved at ophæve entreprisekontrakten(4). Arbejdet blev derefter pålagt en anden virksomhed, som opførte rensningsanlægget på det nye sted, der var anført i den ændrede ekspertiseudtalelse, dvs. i udkanten af brugerområdet, ved havet i det sidste uberørte naturområde i kommunen Sarroch.

Trods en skrivelse af 23.7.1997 til statsadvokaten i Cagliari, hvori der anmodedes om kontrol af lovligheden af de forskellige tilladelser til at gennemføre arbejdet og af overholdelsen af de gældende miljøbestemmelser, er der ikke taget nogen initiativer.

På nuværende tidspunkt ligger rensningsanlægget ubenyttet hen og udsættes for vandalisme. Spildevandsproblemet i det pågældende område er ikke blevet løst, og området er skæmmet, hvilket går ud over en eventuel udvikling af turismen.

Kan Kommissionen undersøge, om de fællesskabsmidler, der er anvendt i projektet, er forvaltet korrekt? Mener Kommissionen ikke, at modtagerne af finansieringen bør yde erstatning til Den Europæiske Union for et projekt, der ikke har opfyldt målene?

(1) Afgørelse nr. 35/3 af 24.9.1993; bemyndigelsesforanstaltning: D.C.G.A.D.A. nr. 2557 af 8.10.93.

(2) Regionalrådsforordning nr. 365 af 25.11.94.

(3) Kommunalrådsbeslutning nr. 328 af 8.11.1996 med udtalelser fra såvel miljøudvalget som undervisningsudvalget i den autonome region Sardinien og fra tilsynet med BB.AA.AA.AA.SS. i Cagliari.

(4) Kommunalrådsafgørelse nr. 58 af 21.2.1997.

Supplerende svar afgivet på Kommissionens vegne af Michel Barnier

(26. januar 2001)

Som følge af det ærede medlems spørgsmål har Kommissionen taget kontakt til den italienske miljøminister, der er ansvarlig for ENVIREG-programmet, for at der kan blive indledt en grundig undersøgelse af de omtalte forhold.

I henhold til bestemmelserne i artikel 24 i Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1) kan Kommissionen i givet fald afhængigt af konklusionerne af undersøgelsen udelukke det omhandlede projekt fra ENVIREG-programmet og inddrive den støtte, der allerede er udbetalt under dette program.

(1) EFT L 193 af 31.7.1993.